Diari Oficial de la Generalitat Valenciana


Sumari del DOGV 2892, del 18-12-1996 (1996/840343)

DECRET 237/1996, de 10 de desembre, del Govern Valenciana, de declaració del Parc Natural de les Llacunes de la Mata i Torrevieja.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1996/12/10/237/dof/vci/html**

### Dades del document

Número de DOGV
:   2892

Data del DOGV
:   18-12-1996

Secció del DOGV
:   DISPOSICIONS GENERALS

Número del document
:   1996/840343


Data del document
:   10-12-1996

Organisme emissor
:   Conselleria d'Agricultura i Medi Ambient

Tipus de document
:   Decret

Anàlisi jurídica

DECRET 237/1996, de 10 de desembre, del Govern Valenciana, de declaració del Parc Natural de les Llacunes de la Mata i Torrevieja.  
Per mitjà de la Sentència 500/1995, de 16 de maig, del Tribunal Superior de Justícia de la Comunitat Valenciana, dictada en el recurs contenciós administratiu número 634/1990, es va declarar nul de ple dret el Decret 189/1988, de 12 de desembre, del Govern Valencià, pel qual es declara paratge natural de la Comunitat Valenciana les llacunes de la Mata i Torrevieja, al haver-se omés el dictamen del Consell d'Estat en el procediment per a la seua aprovació.  
Això no implica, tanmateix, la inexistència, avui, d'un espai natural protegit per als dits ecosistemes. En efecte, la disposició addicional segona de la Llei de la Generalitat Valenciana 11/1994, de 27 de desembre, d'Espais Naturals Protegits de la Comunitat Valenciana, declara parc natural les llacunes de la Mata i Torrevieja, del qual s'ha aprovat el corresponent pla rector d'ús i gestió del dit espai natural, d'acord amb allò assenyalat en la disposició transitòria primera de l'esmentada Llei 11/1994, mitjançant el Decret 49/1995, de 22 de març, del Govern Valencià.  
A pesar de l'efectiva existència de l'espai natural protegit, per mandat de la llei i del seu instrument d'ordenació, d'acord amb allò raonat, escau la seua formal declaració mitjançant decret del Govern Valencià, d'acord amb allò disposat en els articles 24 i següents de l'esmentada Llei 11/1994, de 27 de desembre, d'Espais Naturals Protegits de la Comunitat Valenciana, com també l'adequació de l'acte jurídic de la seua declaració a la nova realitat normativa.  
Quant a la seua delimitació, es recull l'establida en el pla rector d'ús i gestió esmentat, que, al seu torn, deriva de la continguda en el Decret 114/1991, de 26 de juny, del Govern Valencià, pel qual es van modificar els límits geogràfics de l'aleshores Paratge Natural de les Llacunes de la Mata i Torrevieja.  
En virtut d'això, a proposta de la consellera d'Agricultura i Medi Ambient, d'acord amb el Consell d'Estat i després de la deliberació del Govern Valencià, en la seua reunió del dia 10 de desembre de 1996,  
DECRETE  
Article 1. Objecte  
1. És objecte d'aquest decret la declaració de parc natural de les llacunes de la Mata i Torrevieja, com també establir-hi un règim especial de protecció, d'acord amb les normes contingudes en la Llei de la Generalitat Valenciana 11/1994, de 27 de desembre, d'Espais Naturals Protegits de la Comunitat Valenciana.  
2. En raó de l'interés ecològic i paisatgístic del parc natural, el dit règim jurídic tracta de protegir, al seu àmbit territorial, la integritat dels seus ecosistemes naturals, tot mantenint les activitats socioeconòmiques tradicionals en forma ordenada i compatible amb la conservació de l'espai natural, en els termes d'allò disposat en l'esmentada Llei 11/1994, aquest decret i el pla rector d'ús i gestió del dit parc natural, aprovat mitjançant el Decret 49/1995, de 22 de març, del Govern Valencià.  
Article 2. Àmbit territorial  
1. L'àmbit territorial del Parc Natural de les Llacunes de la Mata i Torrevieja comprén part dels termes municipals de Torrevieja i Guardamar del Segura, tots dos a la província d'Alacant, amb la delimitació descriptiva i gràfica que es conté en els annexos I i II d'aquest decret.  
2. Les modificacions que es pogueren introduir en els límits geogràfics del parc natural s'establiran, si s'escau, per decret del Govern Valencià.  
Article 3. Administració i gestió  
De conformitat amb allò disposat en la Llei de la Generalitat Valenciana 11/1994, de 27 de desembre, d'Espais Naturals Protegits de la Comunitat Valenciana, i en el Decret 22/1996, de 5 de febrer, del Govern Valencià, pel qual s'aprova el Reglament Orgànic i Funcional de la Conselleria d'Agricultura i Medi Ambient, correspon a aquesta l'administració i gestió del parc natural.  
Article 4. Junta rectora  
Com a òrgan col·legiat per a col·laborar en la gestió de l'espai natural protegit i canalitzar la participació dels propietaris i els interessos socials i econòmics afectats, actuarà la Junta Rectora del Parc Natural de les Llacunes de la Mata i Torrevieja, amb la composició i les funcions establides en el pla rector d'ús i gestió, aprovat mitjançant el Decret 49/1995, de 22 de març, del Govern Valencià.  
Article 5. Director-conservador  
Per a facilitar l'administració i gestió del parc natural, la Conselleria d'Agricultura i Medi Ambient designarà un director-conservador. El nomenament recaurà en un tècnic amb titulació universitària superior i les seues funcions seran les establides en el pla rector d'ús i gestió.  
Article 6. Règim de protecció  
1. Els òrgans de gestió i administració del parc natural adoptaran les mesures necessàries per assegurar la conservació dels valors protegits per aquest decret.  
2. Les competències de les administracions públiques s'exerciran de manera que queden preservats tots els valors naturals, ecològics i paisatgístics del parc natural i s'avaluarà amb especial atenció els possibles impactes ambientals produïts per actuacions exteriors a aquest. S'hi considerarà un objectiu prioritari la conservació de la qualitat del medi aquàtic, mitjançant el control dels abocaments i alteracions en les aportacions hídriques que el puguen afectar, llevat de les modificacions en els nivells d'aigua, derivats del normal desenvolupament de l'explotació salinera.  
3. Quant al règim d'usos i activitats a l'àmbit del parc natural, s'atendrà allò disposat en el pla rector d'ús i gestió, aprovat mitjançant el Decret 49/1995, de 22 de març, del Govern Valencià.  
Article 7. Règim sancionador  
1. La inobservança o infracció de la normativa aplicable al Parc Natural de les Llacunes de la Mata i Torrevieja serà sancionada segons allò disposat en els articles 37 i següents de la Llei 4/1989, de 27 de març, de Conservació dels Espais Naturals i de la Flora i Fauna Silvestres, 52 i següents de la Llei de la Generalitat Valenciana 11/1994, de 27 de desembre, d'Espais Naturals Protegits de la Comunitat Valenciana i en el Codi Penal, sense perjudici de la legislació específica que resulte aplicable a tenor de la naturalesa de la infracció.  
2. Els infractors estaran obligats, en qualsevol cas, a reparar els danys causats i a restituir els llocs i elements alterats a la seua situació inicial.  
DISPOSICIÓ ADDICIONAL  
De conformitat amb allò establit en la disposició transitòria segona de la Llei de la Generalitat Valenciana 11/1994, de 27 de desembre, d'Espais Naturals Protegits de la Comunitat Valenciana, l'elaboració i aprovació del Pla d'Ordenació dels Recursos Naturals del Parc Natural de les Llacunes de la Mata i Torrevieja es durà a terme en ocasió de la revisió, si s'escau, del pla rector d'ús i gestió del parc natural.  
DISPOSICIONS FINALS  
Primera  
S'autoritza la consellera d'Agricultura i Medi Ambient perquè, en el marc de les seues atribucions, dicte les disposicions necessàries per al desenvolupament i execució d'aquest decret.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
 València, 10 de desembre de 1996  
El president de la Generalitat Valenciana,  
EDUARDO ZAPLANA HERNÁNDEZ-SORO  
La consellera d'Agricultura i Medi Ambient,  
MARIA ÀNGELS RAMÓN-LLIN I MARTÍNEZ  
ANNEX I  
Delimitació del Parc Natural de les  
 Llacunes de la Mata i Torrevieja  
Els límits del parc natural es descriuen segons un circuit perimetral a les llacunes de la Mata i Torrevieja, iniciat en el punt d'intersecció de la carretera de Novelda a Torrevieja (C-3321) amb el límit entre els termes municipals de Torrevieja i Rojales, seguint el sentit de les agulles del rellotge, és a dir, partint inicialment en direcció est. Des del dit punt d'origen, els límits són els següents:  
- Límit municipal entre Torrevieja i Rojales fins a la seua intersecció amb el barranc del Marabú.  
- Al terme municipal de Torrevieja, partió entre les parcel·les 109, 110 i 111 amb la parcel·la 1 (polígon 1) fins al creuer del camí del Marabú amb el camí del Raso.  
- Camí del Raso fins al límit municipal de Rojales.  
- Límit municipal entre Torrevieja i Rojales, fins a la intersecció amb el camí del Raso.  
- Camí del Raso (entrant al terme municipal de Guardamar del Segura).  
- Al terme de Guardamar del Segura, pel partió extern de les parcel·les 150, 37 i 39 del polígon 7 i de la parcel·la 150 del polígon 6-8 fins a confluir amb el camí del Raso i seguint aquest cap a l'altura de la fita 7 del partió entre els termes municipals de Guardamar del Segura i Torrevieja.  
- Des d'aquest punt, i ja al terme municipal de Torrevieja, continua per les fites que delimiten la propietat estatal de la devesa de la Mata fins a la intersecció d'aquests amb el camí de Casa Carrasco.  
- Partió extern de les parcel·les 224, 225 i 226 del polígon 12; partió entre la parcel·la 6 del polígon 27 i les parcel·les 18, 19 i 20 del polígon 11 fins a la seua confluència amb el ferrocarril d'Albatera a Torrevieja.  
- Ferrocarril d'Albatera fins a l'altura de la fita 16 del partió de la propietat estatal de la devesa de Torrevieja.  
- Fites que limiten la propietat estatal fins al número 8, enclavat aproximadament en el punt d'intersecció entre el sòl no urbanitzable protegible i especial definit en el Pla General d'Ordenació Urbana de Torrevieja aprovat per la Comissió Provincial d'Urbanisme per acord de 22 de desembre de 1986.  
- Des d'aquest punt, segueix la delimitació en línia recta cap al sud fins a coincidir en el punt d'intersecció entre les parcel·les 39 i 37 del polígon 27, amb les parcel·les 1 i 2 del polígon 22, al camí del Saladar.  
- Camí del Saladar pel partió extern de les parcel·les 39, 37 i 38 del polígon 27 fins a la seua intersecció, a l'altura del Puntal, amb el camí que marca el partió extern de la parcel·la 3 del polígon 24.  
- Partió externa de la parcel·la 3 del polígon 24 fins a la seua confluència amb el camí del Saladar.  
- Camí del Saladar per la partió externa de les parcel·les 38, 28, 27 i 26 del polígon 27 fins a la seua intersecció amb la rambla de la Fayona, coincidint aproximadament amb la situació de la fita número 43 del partió de la devesa de Torrevieja.  
- Per les fites que delimiten la propietat estatal, fins que la línia recta de mínima distància entre les fites 27 i 26 fa la intersecció amb el límit entre els termes municipals de Torrevieja i Los Montesinos.  
- Límit entre els termes municipals de Torrevieja i Los Montesinos fins a intersecar-se amb la carretera que uneix Los Montesinos amb la carretera de Novelda a Torrevieja (C-3321).  
- Carretera de Los Montesinos a carretera C-3321 fins a la seua intersecció amb aquesta última.  
- Carretera de Novelda a Torrevieja (C-3321) fins a intersecar-se amb el límit del terme municipal de Rojales.  
Les al·lusions a parcel·les i polígons es refereixen al mapa nacional parcel·lari de l'Institut Geogràfic i Cadastral, corresponent als termes municipals de Guardamar del Segura, Torrevieja i Los Montesinos.  
ANNEX II  
Delimitació cartogràfica a continuació


Còpia Permalink ELI